Begoña Muruaga Laca

Begoña Muruaga Laca (Bermeo, Bizkaia, 1953) euskal filologoa, irakaslea, euskara eta kultura-teknikaria, María de Maeztu Fórum Feministaren sortzailea eta feminista da.

 Biografia 
Bermeon jaio zen, 1953an, eta 1975ean Bilbora joan zen bizitzera. Euskal Filologian lizentziatu zen Euskal Herriko Unibertsitatean.

 Ibilbide profesionala 
Bere bizitza profesionala euskararekin lotuta egon da hainbat arlotan: AEKko irakaslea, Gasteizko Udalekoa, Arabako Foru Aldundian hizkuntza-normalkuntzako teknikaria. 2010. urtetik legegintzaldiaren amaierara arte, Eusko Jaurlaritzako Kultura Saileko Euskara Sustatzeko zuzendaria izan zen. Arabako hiriburuko Ignacio Aldecoa Kultur Etxean amaitu zuen bere ibilbide profesionala, kultura-teknikari gisa.

 Ibilbide feminista 
70eko hamarkadaren amaieratik mugimendu feministan parte hartzen hasi zen eta 1977an Arabako Emakumeen Asanbladan sartu zen.

María de Maeztu Forum Feministaren sortzaileetako bat da. Proiektu hori 1986an sortu zen, hainbat lanbide eta politika-arlotako emakumeak Zarautzen bildu zirenean, Eusko Jaurlaritzari transferitutako berdintasunaren arloko eskumena gara zezan eskatzeko. Eusko Legebiltzarreko alderdi politiko guztiei aurkeztu zieten proposamen baten ondorioz, Emakunde (Emakumearen Euskal Erakundea) sortu zen, eta elkarte horretan parte hartzen jarraitzen du.

Aldizkari eta talde-lan argitalpen batzuez gain, Euskal Herriko komunikabideen ohiko kolaboratzailea da. Esate baterako, iritzi-artikulu ugari idatzi ditu El Correo egunkarian zein Galde aldizkarian, eta sarritan parte hartu du irratietan (Radio Gasteiz-EITB, SER katea). Auñamendi Eusko Entziklopedian parte hartu du eta hainbat hitzaldi ere eman ditu.

 Sariak eta aintzatespenak 

 1990ean Emakundek lehen saria eman zion RNE Radio 5eko «Espacio de Mujer» irrati atalean, «La Tarde» magazinaren barruan egindako ekarpenengatik.
 1990ean Kazetaritzaren ataleko Emakunderen hirugarren saria, Euskal Autonomia Erkidegoko hainbat egunkaritan argitaratutako artikuluengatik.
 2013an Urriko Arabarra, El Correo egunkariaren aintzatespena, María de Maeztu Foro Feminista sortzeagatik.

 Erreferentziak 

 Kanpo estekak 

Tu cita con Vitoria. Begoña Muruaga. EuskotvNoticias VNI, 2014ko martxoaren 31

Kategoria:Bermeotarrak
Kategoria:Emakume filologoak
Kategoria:Euskal Herriko filologoak
Kategoria:Emakume irakasleak
Kategoria:Euskal Herriko irakasleak
Kategoria:Emakume aktibistak
Kategoria:Euskal Herriko aktibistak
Kategoria:Feministak
Kategoria:Euskal Herriko Unibertsitateko ikasleak
Kategoria:Euskal Herriko feministak